NVG ondersoek ‘huurmoordenaar’ se vrylating op borgtogArgieffoto Die Nasionale Vervolgingsgesag (NVG) het bevestig dat hy die vrylating van ŉ vermeende huurmoordenaar op borgtog gaan ondersoek. Die huurmoordenaar is verlede Dinsdag in die Athlone-landdroshof in Kaapstad op borgtog van R1 500 vrygelaat. Die vermeende huurmoordenaar, Mustakim Scullard (20), staan tereg op aanklag van moord. Die landdros het verduidelik dat hy geen vorige veroordelings het nie en dus op borgtog vrygelaat kan word. Albert Fritz, Wes-Kaapse LUR vir gemeenskapsveiligheid, het gesê sy departement het ŉ brief aan die waarnemende direkteur van die NVG geskryf en gevra of die NVG teen die beslissing van die landdros sal appelleer. Scullard het glo in Julie twee bendelede genader en op hulle losgebrand. Een van die bendelede kon daarin slaag om weg te kom terwyl die 19-jarige Moegamat Brits doodgeskiet is. “Scullard is deur oorgetuies geïdentifiseer. Hy is in hegtenis geneem en het twee dae later in die Nellie-hof verskyn,” het Fritz gesê. “Hy is in die besit van ŉ 9 mm-pistool en ammunisie gevind.” Volgens Fritz het sy departement ondersoek ingestel en vasgestel dat Scullard vier aanklagte teen hom het, waaronder moord, poging tot moord en die onwettige besit van ŉ vuurwapen en ammunisie. Scullard het op 20 Julie sy eerste hofverskyning gemaak, waarna sy hofsaak tot 27 Julie uitgestel is. Op 27 Julie is inligting oor die borgtogaansoek aan die staat verskaf. Die hof is meegedeel dat die saak ŉ skedule 6-oortreding is wat vereis dat buitengewone omstandighede deur die beskuldigde ingedien moet word om op borgtog vrygelaat te word. Die saak is uitgestel tot 11 Augustus waar Scullard formeel om borgtog kon aansoek doen. Sy borgtogaansoek is op 25 Augustus voortgesit. “Borgtog is op albei datums deur die staat teengestaan. Die ondersoekbeampte het tydens die borgtogaansoek getuig.” Op 25 Augustus was die hof tevrede dat die beskuldigde buitengewone omstandighede getoon het en hy is op borgtog van R1 500 vrygelaat. Die hof is meegedeel dat die beskuldigde geen vorige veroordelings het nie en hy het ŉ vaste adres aan die hof verskaf. “Hoewel dit belangrik is om in ag te neem dat dit die oortreder se eerste oortreding is, moet die konteks en aard van die misdaad in ag geneem word,” sê Fritz. “Scullard is ŉ bekende bendelid en hou ŉ bedreiging vir die veiligheid van ons gemeenskappe in. Dit is ongelooflik kommerwekkend dat hy op borgtog vrygelaat is.” Fritz sê bendes dra aansienlik by tot geweldsmisdaad in die Wes-Kaap. “Ons polisiebeamptes se harde werk moenie met swak vervolging of die vrylating van ŉ bekende huurmoordenaar in ons strate gepaardgaan nie. Sodoende word die lewe van onskuldige en weerlose mense in gevaar gestel.” Fritz sê die saak gaan steeds ondersoek word om te verseker dat Scullard op 28 Oktober na die hof sal terugkeer. “Ek doen ŉ beroep op enigiemand wat die polisie kan help met hul ondersoek om onmiddellik na vore te kom.”